**Informatīvais ziņojums**

**“Par Expo 2015 projekta īstenošanas statusu”**

1. **Kopsavilkums**

Informatīvais ziņojums sagatavots, lai valdību informētu par aktuālo situāciju starptautiskās izstādes “Expo Milano 2015” organizēšanā un pieņemtu lēmumu par turpmāko rīcību. Salīdzinot ar Ekonomikas ministrijas š.g. 16.decembra ziņojumu “Par Expo 2015 projekta īstenošanas statusu”, šajā ziņojumā ir aktualizēti iespējamo izmaksu, ietaupījumu un zaudējumu indikatīvie aprēķini, ņemot vērā gan saņemto paviljona būvniecības piedāvājumu, gan arī citus izdevumu posteņus.

“EXPO Milano 2015” norisinās no 2015.gada 1.maija līdz 2015.gada 1.oktobrim Milānā, Itālijā. Izstādes pamattēma ir "Paēdināt planētu. Enerģija dzīvei". Valdība 2012. gada 26.jūnija sēdē par Latvijas ekspozīcijas moto apstiprināja "Dzīvības drava" (jeb "*Apiary of life*"), līgums par dalību izstādē tika parakstīts 2012. gada 30.novembrī. Latvijai izstādē ir atvēlēts 1147 kvadrātmetru apbūves gabals, kurā paviljons aizņemtu 600 kvadrātmetru.

2013.gada decembrī tika pabeigts iepirkums par Latvijas ekspozīcijas un arhitektoniskās vīzijas izstrādi un idejiskās ieceres realizēšanas nodrošināšanu. Ir izstrādāts un saskaņots paviljona tehniskais projekts, notiek darbs pie ekspozīcijas satura izveides un pasākumu programmas plānošanas.

Laika posmā no 2014.gada septembra līdz decembrim Ekonomikas ministrija ir veikusi divas būvniecības iepirkumu procedūras, kuras ir beigušās bez rezultāta.

Piedāvājumu atvēršanas sanāksmē š.g. 3.decembrī tika konstatēts, ka ir iesniegti divu kandidātu piedāvājumi: SIA “RBSSkals Būvvadība” ar līguma cenu 6 029 304,67 *euro* (bez PVN) un Paolo Beltrami S.p.A. (apakšuzņēmums – SIA „Baumeister”), ar līguma cenu 6 221 437,45 *euro* (bez PVN).Pēc pretendentu tehnisko piedāvājumu izvērtēšanas iepirkumu komisija konstatēja, ka abu pretendentu piedāvājumi neatbilst tehniskās specifikācijas prasībām. Atbilstoši Publisko iepirkumu likuma prasībām, š.g. 5.decembrī tika pieņemts lēmums izbeigt iepirkumu Nr. EM 2014/75 bez rezultāta.

Tika pieņemts lēmums uzaicināt abus pretendentus uz sarunu procedūru, nosakot maksimālo iepirkuma summu. Kā gala termiņš jaunā piedāvājuma iesniegšanai tika noteikts 2014.gada 11.decembris plkst. 16:00.

Līdz 2014.gada 11.decembra plkst. 16:00 abi kandidāti iesniedza Ekonomikas ministrijai vēstules ar apliecinājumu par atteikšanos piedalīties sarunu procedūrā Nr. EM 2014/111. Iepirkumu komisijas sēdē 11.decembrī tika pieņemts lēmums izbeigt sarunu procedūru bez rezultāta.

Ņemot vērā piedāvāto līgumcenu nesamērīgumu ar prognozētajām izmaksām un pieejamo finansējumu, nekavējoties tiek uzsākta tirgus izpēte, lai noskaidrotu alternatīvās iespējas uzbūvēt paviljonu nepieciešamajā termiņā un ierobežotā finansējuma apstākļos.

Ekonomikas ministrijas rīcībā bija septiņi nesaistošie būvniecības pakalpojuma finanšu piedāvājumi (cenu diapazonā no 3 165 722 *euro* līdz 4 372 024,13 *euro*), kas ļāva secināt iespēju izvēlēties būvuzņēmumu, kurš nepieciešamo pakalpojumu gatavs sniegt atbilstošā kvalitātē un noteiktajos termiņos.

Atbilstoši MK 2014.gada 16.decembra rīkojuma Nr. 785 (prot. Nr. 71 66 §) „Par „Expo Milano 2015” projekta īstenošanu” 1.punktam Ekonomikas ministrija turpināja sarunas ar Šveices uzņēmumu ADUNIC AG, kurš Expo teritorijā pašlaik jau būvē Vācijas un Austrijas paviljonus. Sarunu rezultātā no ADUNIC AG ir saņemts saistošs piedāvājums par summu 2 992 104,25 *euro*. Uzņēmuma reputācija un darba pieredze Expo teritorijā liecina par tā spēju paviljona būvniecību veikt nepieciešamajā kvalitātē un noteiktajos termiņos. Ir sagatavots pakalpojumu līgums ar tā pielikumiem un saņemts sākotnējais apstiprinājums no ADUNIC AG par gatavību šādu līgumu parakstīt, taču pilnībā izpildīt savas saistības ADUNIC AG apņemas tikai vienu dienu pirms Expo izstādes atklāšanas.

Atbilstoši Ekonomikas ministrijas aktualizētiem aprēķiniem projekta realizācijas turpināšanai papildus valsts budžetā (saskaņā ar MK 2012.gada 26.jūnija sēdes protokola Nr.36 37.§. 6.punktu) piešķirtajiem 5 725 067 *euro* nepieciešami 1 471 900 *euro* (t.sk. 903 000 *euro* ir iespējams pārdalīt Ekonomikas ministrijas 2014.gada budžeta līdzekļu ietvaros), kas projekta kopējās izmaksas palielinātu līdz 7 196 967 *euro*. Ņemot vērā ievērojamo kopējo izmaksu palielinājumu, uzskatām, ka projektu turpināt nav lietderīgi.

Tādējādi, izvairoties no papildus līdzekļu tērēšanas Expo projekta īstenošanā, tiktu uzlabota valsts pārvaldes reputācija. Īpaši aktuāli ir izvērtēt būtisku papildu līdzekļu piešķiršanu projektam situācijā, kad budžeta veidošanā ir sociāla spriedze un nepietiekams finansējums izglītībai, veselībai un labklājībai.

1. **Metu konkurss un sarunu procedūra**

Pārskata periodā Ekonomikas ministrija pabeidza darbu pie iepirkuma (metu konkursa un sarunu procedūras) „Ekspozīcijas saturiskā redzējuma un arhitektoniski telpiskās vīzijas izstrāde Latvijas ekspozīcijai izstādē „Expo Milano 2015” un idejiskās ieceres realizēšanas nodrošināšana (ekspozīcijas producēšana)”.

Metu (radošais) konkurss tika izsludināts 2013.gada 28.jūnijā, ar konkursa darbu pieņemšanas termiņu 2013.gada 23.septembris. Konkursam tika iesniegti 10 darbi, kurus vērtēja žūrijas komisija. Tika piešķirtas divas otrās godalgas un viena trešā godalga. Abi otro godalgu ieguvēji tika uzaicināti uz iepirkuma otro kārtu – sarunu procedūru, ko veica Ekonomikas ministrijas izveidota iepirkumu komisija.

Sarunu procedūras rezultātā ar uzvarētāju - komandītsabiedrību „Expo 2015” 2013.gada 19.decembrī tika noslēgti divi pakalpojumu līgumi:

* 1. Nr. EM 2013/57 A - par objekta „Latvijas ekspozīcija izstādē „Expo Milano 2015”, Milānā, Itālijā” tehniskā projekta izstrādi un saskaņošanu, autoruzraudzību un konsultāciju sniegšanu (turpmāk – projektēšanas līgums) – par līgumcenu 226 663,48 *euro* (bez PVN).
	2. Nr. EM 2013/57 B - par Latvijas ekspozīcijas izstādē „Expo Milano 2015”, Milānā, Itālijā ekspozīcijas idejiskās ieceres - saturiskā redzējuma māksliniecisko un organizatorisko realizēšanu, kā arī uzraudzību (turpmāk – producēšanas līgums) – par līgumcenu 2 541 249,05 *euro* (bez PVN).

Turpmākais darbs pie projekta tika veikts galvenokārt abu pakalpojumu līgumu ietvaros. Ekonomikas ministrija kā Pasūtītājs līgumos noteiktajā apjomā veic līgumu izpildes kontroli, precizē un aktualizē darba uzdevumus, koordinē sadarbību un komunikāciju ar citām procesā iesaistītajām institūcijām Latvijā un Itālijā, tai skaitā arī Latvijas vēstniecību Itālijā, Milānas Expo izstādes Organizatoru u.c.

**3. Projektēšanas līgums**

Projektētājs projektēšanas līguma ietvaros apņēmās veikt Objekta „Latvijas ekspozīcija izstādē „Expo Milano 2015”, Milānā, Itālijā” tehniskā projekta izstrādi un saskaņošanu, autoruzraudzību, kā arī konsultāciju sniegšanu, kas nepieciešamas Ekonomikas ministrijai, lai organizētu publisko iepirkumu procedūru un noslēgtu līgumu par Objekta būvniecību, ekspluatāciju un nojaukšanu, tai skaitā sniedz konkrētus priekšlikumus un nodrošina iepirkumu dokumentācijas projekta, tai skaitā tehnisko specifikāciju projektu izstrādi. Minētie darbi Projektētājam jāsniedz saskaņā ar Latvijas Republikas normatīvajiem aktiem ciktāl tie attiecināmi uz Projektētāja uzņemto saistību izpildi, Itālijas Republikas un Expo Organizatora izdotajiem normatīvajiem aktiem.

Projektētājs darbus veic saskaņā ar līguma pielikumiem, piemēram, tehnisko specifikāciju, tāmi, darbu izpildes grafiku, darba uzdevumu tehniskā projekta izpildei, autoruzraudzības plānu, darba uzdevumu konsultāciju sniegšanai.

Līguma ietvaros vispirms tika izstrādāta Latvijas paviljona tehniskā projekta 1.versija (skiču projekts), kura pēc iesniegšanas Milānas Expo Organizatoram 2014.gada 13.maijā saņēma pozitīvu atzinumu par saskaņojumu.

2014.gada 1.augustā Expo Organizatoram tika iesniegta paviljona projekta 2.versija, kura atzinums par saskaņojumu tika saņemts 8.septembrī.

Paralēli darbam pie projekta notika arī iepirkuma dokumentācijas sagatavošana.

**4. Producēšanas līgums**

Producents producēšanas līguma ietvaros veic Latvijas ekspozīcijas izstādē „Expo Milano 2015”, Milānā, Itālijā Ekspozīcijas idejiskās ieceres - saturiskā redzējuma māksliniecisko un organizatorisko realizēšanu, kā arī uzraudzību (ekspozīcijas producenta pakalpojumu sniegšana), saskaņā ar līgumu, tai pievienoto tehnisko specifikāciju un Producenta metu konkursam un sarunu procedūrai iesniegtajiem piedāvājumiem, Latvijas Republikas normatīvajiem aktiem ciktāl tie attiecināmi uz pakalpojumu sniegšanu, Itālijas Republikas normatīvajiem aktiem un Expo Organizatora izdotajiem normatīvajiem aktiem.

Producents pakalpojumus sniedz saskaņā ar līguma pielikumiem, piemēram, tehnisko specifikāciju, pakalpojumu sniegšanas laika grafiku, pakalpojumu sniegšanas plānu un scenāriju un tāmi.

Atbilstoši darbu laika grafikam, Producēšanas līguma ietvaros uz šo brīdi ir veikti sekojošie galvenie darbi:

1. Izstrādāta un saskaņota Latvijas paviljona mārketinga esence, tā vizuālā identitāte un logo.
2. Izstrādāta un saskaņota Latvijas paviljona ekspozīcijas koncepcija, tai skaitā radīts pirmā stāva ekspozīcijas mākslinieciskais un tehnoloģiskais risinājums, t.sk. nepieciešamo tehnoloģisko risinājumu iegāde/noma, vienlaikus izstrādāta arī Latvijas Nacionālās dienas programma.
3. Izstrādāta un saskaņota dabas mūzikas koncepcija, izvēlēts muzikālais virsvadītājs, kā arī veikta mākslinieku atlase, veikts darbs pie jaundarba radīšanas, t.i. radīts jaundarbs, kas sastāv no īpaši atlasītiem skaņdarbu fragmentiem un latviešu tautas dziesmām, t.sk. jaundarba mūzikas instrumentu modelēšana, instalācijas izveide, veikts jaundarba ieraksts.
4. Izstrādāta un saskaņota vizuālās mākslas izstāžu koncepcija, kā arī veikta mākslinieku atlase.
5. Izstrādāts restorāna pakalpojumu koncepts un darbības plāns (izsludināta restorāna pakalpojuma operatora atlase), veikta suvenīru atlase (piemēram, S.Meirānes grāmata „Mantojums”), suvenīru piegādātāju un transporta pakalpojumu tirgus izpēte.
6. Izstrādāta un apstiprināta savstarpējās sadarbības mehānisma struktūra, risku vadības plāns.
7. Izstrādāta Latvijas paviljona web lapas arhitektūra, dizains, tehnoloģijas, interaktivitāte, pastāvīgi tiek veikta informācijas aktualizēšana par Latvijas paviljonu tādās sociālo kontu vietnēs kā *Pinterest, Facebook, Twitter.*
8. Tiek realizēts komunikācijas plāns gan Latvijā, gan Itālijā un citviet Eiropā (piem., Latvijas paviljona maketa izstāde „*Expo 2015 in the European Parliamen*t” u.c. Latvijas paviljona atpazīstamību veicinoši pasākumi).

**5.Ekonomikas ministrijas veiktās darbības**

Visā projekta gaitā Ekonomikas ministrija ir strādājusi pie projekta izmaksu optimizācijas, kā arī skaidrojusi procesuālos jautājumus ar nolūku novērst ar projekta realizāciju saistītos juridiskos riskus, ko rada projekta norise ārpus Latvijas jurisdikcijas.

Tā, piemēram, Ekonomikas ministrija vērsās Valsts ieņēmumu dienestā, lai skaidrotu PVN piemērošanas kārtību un iespējamos problēmjautājumus ar PVN piemērošanu ar „Expo Milano 2015” saistītajiem pakalpojumiem kopumā, tai skaitā Itālijā sniegtajiem pakalpojumiem. Rezultātā tiesību normu piemērošanas ceļā iestādes nonāca pie risinājuma, kas paredz PVN nepiemērošanu projektēšanas pakalpojumiem.

Finanšu ministrijai tika lūgts skaidrojums par nosacījumiem paviljona telpu nodošanai lietošanā komercsabiedrībām, piemēram, restorāna operatoram.

Konsultācijās ar Iepirkumu uzraudzības biroju tika skaidroti jautājumi un rasti optimāli risinājumi par Publisko iepirkumu likuma normu piemērošanu, ņemot vērā iepirkuma priekšmeta specifiku un sarežģītību.

Lai nodrošinātu projekta izmaksu kontroli, Ekonomikas ministrija vairākkārtīgi uzdeva veikt būvniecības projekta izmaksu aprēķinus dažādās projektēšanas stadijās: vispirms uzdodot neatkarīgam būvekspertam veikt paviljona būvniecības kontroltāmes aprēķinu paviljona skiču projekta stadijā, kā arī uzdodot neatkarīgam ekspertam veikt Projektētāja iesniegtās paviljona būvprojekta ekonomiskās daļas ekspertīzi.

Ar Itālijas atbildīgajām institūcijām tika skaidroti nosacījumi, ar kādiem iespējams saņemt atbrīvojumu no Itālijas PVN par piegādēm un pakalpojumiem, kas paredzēti Latvijas Expo paviljonam un tā darbības nodrošināšanai.

Jau savlaicīgi tika uzrunāti dažādu pakalpojumu sniedzēji Latvijā un Itālijā, tai skaitā arī būvuzņēmēji, informējot tos par iespēju piedalīties Latvijas paviljona būvniecības iepirkumā, kā arī sniegt citus paviljona darbībai nepieciešamos pakalpojumus. Šādu praksi uzteica arī Iepirkumu uzraudzības birojs, norādot, ka informācijas sniegšana pirms iepirkumu procedūras ne tikai nodrošina iepirkuma atklātumu un procedūru caurspīdīgumu, bet arī mazina neskaidrības un iedrošina pretendentus dalībai iepirkumu procedūrā, sekmējot konkurenci un kvalitatīvāku piedāvājumu iesniegšanu, kā arī samazinot iespējamo pārsūdzību risku.

Tika veikta komunikācija ar Expo Organizatoru Milānā, gan par neskaidrajiem jautājumiem saistībā ar paviljona projektēšanu un ekspluatāciju, gan arī risināti ar marketingu un protokolu saistīti jautājumi.

Ir nodibināti kontakti ar lielākās daļas pārējo dalībvalstu Expo projektu vadītājiem vai Pilnvarotajiem Pārstāvjiem, ar kuriem notiek regulāra informācijas apmaiņa saistībā ar gatavošanos izstādei. Īpaši aktīva komunikācija tiek veikta ar Eiropas Savienības valstu Pilnvarotajiem pārstāvjiem un projektu vadītājiem. Ir tikušas saskaņotas kopīgas pozīcijas jautājumos par Expo Organizatora nepamatotām prasībām un novēlotām rīcībām, tāpat notikusi informācijas apmaiņa, meklējot kopīgo problēmjautājumu risinājumus un piemērotākus pakalpojumu sniedzējus.

Gatavojot Latvijas dalību Expo izstādē, tiek veikta komunikācija ar Expo darba grupā pārstāvētajām institūcijām, radošo nozaru asociācijām, kā arī Latvijas Tirdzniecības un rūpniecības kameru, Viesnīcu un restorānu asociāciju u.c.

Kopīgi ar Latvijas Investīciju un attīstības aģentūru un Zemkopības ministriju notiek darbs pie biznesa pasākumu programmas sagatavošanas un uzņēmēju iesaistīšanas Latvijas Expo projektā. Zemkopības ministrijā ir notikušas vairākas informatīvās sanāksmes, kurās klātesošie pārtikas nozares ražotāju asociāciju un atsevišķu uzņēmumu pārstāvji ir pauduši interesi par iespēju izmantot Expo izstādes dotās priekšrocības.

Ar Ekonomikas ministrijas 2014.gada 1.septembra vēstuli Latvijas Investīciju un attīstības aģentūrai tika uzdots izstrādāt un realizēt Latvijas paviljona biznesa tikšanos plānu, ievērojot prioritārās nozares un piesaistot konkurētspējīgākos uzņēmumus, paredzot papildus pasākumiem Latvijas paviljonā veikt papildinošas biznesa aktivitātes arī citviet Itālijā. Tāpat arī notiek komunikācija ar Latvijas Expo projektā iesaistītajām institūcijām Itālijā, it īpaši ar Latvijas vēstniecību Romā un Latvijas Goda ģenerālkonsulu Milānā. Ar mērķi radīt apmeklētāju interesi par Latvijas paviljonu vēl pirms Expo izstādes atklāšanas 2015.gada 1.maijā ir notikušas Latvijas Expo projekta prezentācijas Milānā, Venēcijā, Florencē, tiek plānoti pasākumi arī vēl citās pilsētās, tai skaitā Romā. Tiek uzturēti kontakti ar Itālijas vēstniecību Latvijā.

Izmantojot iespēju, ka Āzijas un Eiropas valstu sanāksmes (ASEM) samitā Milānā piedalījās Latvijas Valsts prezidents, tika noorganizēts Latvijas paviljona būvlaukuma apmeklējums 17.oktobrī, kura laikā Valsts prezidents Expo vadības pārstāvim pasniedza simbolisku dāvanu – kapsulu ar ozola zīlēm. Pasākums guva Itālijas mediju ievērību – ziņa par šo notikumu tika publicēta vairāk kā 10 ziņu portālos un avīzēs.

Pēc Ekonomikas ministrijas iniciatīvas tika veikta Latvijas diasporas Milānā apzināšana, kā rezultātā Milānā notika informatīvs pasākums par Latvijas Expo projektu un diasporas iespējām tajā iesaistīties, uz kuru bija ieradušies gandrīz 50 interesenti.

**6.Problēmjautājumi sadarbībā ar Milānas Expo Organizatoru**

**6.1.Termiņi**

Milānas Expo Organizatora pusē ir novērojami sarežģījumi attiecībā uz termiņu ievērošanu gan infrastruktūras izbūvē, gan dažādu procedūru un vadlīniju izstrādē, kas ir ļoti svarīgas dalībvalstīm, lai plānotu veicamos darbus un dalībai nepieciešamos finanšu resursus.

Piemēram, Expo teritorijā joprojām nav pastāvīga elektrības pieslēguma, kaut gan tika solīts to nodrošināt jau š.g. pavasarī. Valstis, kuras jau būvē savus paviljonus, spiestas organizēt elektroenerģijas padevi ar pārvietojamu dīzeļģeneratoru palīdzību, kas apgrūtina būvniecības procesu norisi un palielina izmaksas.

Praktiski visi Expo Organizatora izdotie normatīvie akti un vadlīnijas tiek publicētas ar 3-5 mēnešu nokavēšanos, salīdzinot ar sākotnējiem grafikiem. Uz šo brīdi joprojām vēl nav skaidrības par atkritumu šķirošanas un izvešanas procedūru un tarifiem. Tāpat nav zināms, kādi būs komunālo maksājumu tarifi izstādes darbības laikā.

Visa komunikācija ar Milānas Expo Organizatoru tiek organizēta caur vienu personu, kura ir kontaktpersona vēl 10-15 citām valstīm. Atbildes uz vienkāršiem jautājumiem reizēm nākas gaidīt pat divas nedēļas.

Aprakstītā situācija apgrūtināja un kavēja arī Latvijas paviljona tehniskā projekta izstrādi un saskaņošanu. Attiecīgi tika kavēti arī citas procedūras un darbi, kas cieši saistītas ar Latvijas paviljona tehniskā projekta izstrādi un saskaņošanu. Piemēram, bez tehniskā projekta nav iespējama būvniecības iepirkuma izsludināšana, jo pretendentiem nav zināmi būvējamā objekta tehniskie parametri, būvniecības prasības utml. Daļēji šo situāciju, iespēju robežās un robežās, ko pieļauj Publisko iepirkumu likums, Ekonomikas ministrija risināja, rīkojot slēgtu konkursu, vispirms veicot kandidātu atlasi atbilstoši noteiktām kvalifikācijas prasībām (vēl neesot precīzam projektam, bet esot tikai tehniskās specifikācijas būtiskākajiem parametriem un pozīcijām). Attiecīgi pēc tehniskā projekta precizēšanas salīdzinoši īsā laikā bija iespēja jau par atbilstošiem atzītiem kandidātiem lūgt iesniegt tehnisko un finanšu piedāvājumu, kurš cita starpā atbilst arī apstiprinātajam tehniskajam projektam.

**6.2. Milānas Expo Organizatora uzliktais obligātais pienākums dalībvalstīm iegādāties t.s. “tehnoloģiju paketi”**

Expo Organizatora pieprasītā tehnoloģiju pakete sastāv no trijiem blokiem: telekomunikācijas (internets, wi-fi, mākoņskaitļošana, balss sakari u.c.), drošība (videonovērošana, piekļuves kontrole, ugunsdzēsības signalizācija, evakuācijas infosistēma u.c.) un energoefektivitāte (viedā energoapgāde, ārtelpu apgaismojums u.c.). Šos pakalpojumu uz ekskluzīvu līgumu pamata dalībvalstīm piedāvā t.s. Expo Tehniskie partneri – Telecom, Cisco, Selex, Enel - uzņēmumi, kas ir arī izstādes galvenie sponsori.

Paketes nepieciešamība no Expo Organizatora puses tiek pamatota ar rūpēm par izstādes apmeklētāju drošību un komfortu, taču tajā iekļautās iekārtas un pakalpojumi vismaz daļā gadījumu ir neadekvāti dārgi. Bez tam ir redzama Expo Organizatora vēlme caur šo obligāto nosacījumu pārlikt uz dalībvalstu budžetiem daļu no infrastruktūras izbūves izmaksām. Tā, piemēram, sākotnējā tehniskajā piedāvājumā tika apgalvots, ka dalībvalstīm jāfinansē videokameru izvietošana teritorijā ārpus paviljona, tāpat jāuzstāda wi-fi raidītāji arī ārpus paviljona sienām.

Pēdējo 12 mēnešu laikā ir notikusi sarakste ar Expo Organizatoru par šo tēmu. Tāpat ir notikusi informācijas apmaiņa ar citu dalībvalstu pārstāvjiem, konstatējot, ka šāda prakse ir bez precedenta un nav pieņemama. Prasību obligātuma kategoriskums no Expo Organizatora puses ir samazinājies, tomēr prasības nav atceltas. Sākotnējais Expo Tehnisko partneru finanšu piedāvājums (saņemts 2014.gada 23.jūnijā) sastāda 661 553 *euro*, jeb atsevišķi pa blokiem:

• telekomunikācijas - 276 186 *euro*

• drošība - 332 750 *euro*

• energoefektivitāte - 52 617 *euro*

Pēc Latvijas puses vairākkārtējiem lūgumiem Expo Tehniskie partneri savā 2014.gada 5.septembra piedāvājumā ir par aptuveni 20% samazinājuši paketes cenu – 529 667 *euro*, kas joprojām nav adekvāta.

Lielākā daļa no piedāvājumā minētajām iekārtām ir iekļautas paviljona tehniskā projekta 2.versijā. Kaut arī brīvā tirgus apstākļos tās būs iespējams uzstādīt ar zemākām izmaksām, nekā tās minētas Tehnisko partneru piedāvājumā, ir izveidojies sadārdzinājums salīdzinājumā ar sākotnējiem tāmes aprēķiniem. Bez tam joprojām nav skaidrs, cik liela summa jāparedz projekta budžeta rezervē gadījumam, ja pēdējā brīdī no Expo Organizatora puses tiks uzstādītas prasības finansēt sistēmu savietojamības problēmas risinājumus.

**7. Problēmjautājumi sadarbībā ar komandītsabiedrību „Expo 2015” (KS)**

Iepriekš minētās problēmas attiecībās ar Expo Organizatoru atstāja iespaidu arī uz komandītsabiedrības „Expo 2015” projektēšanas darba veikšanas termiņiem, kas rezultātā atpalika no sākotnēji plānotajiem.

Komandītsabiedrības pienākums Projektēšanas līguma ietvaros bija cita starpā arī iepirkuma dokumentācijas sagatavošana būvniecības iepirkuma izsludināšanai, par ko tika sagatavots un saskaņots atsevišķs darba uzdevums. Šā Komandītsabiedrības sniegtā pakalpojuma izpildes termiņi ievērojami atpalika no iepriekš plānotā, bet kvalitāte, kādā tika iesniegti iepirkuma dokumentācijas projekti, bija neapmierinoša.

Ekonomikas ministrija nevarēja izsludināt iepirkumu procedūru, pamatojoties uz komandītsabiedrības sagatavoto iepirkuma dokumentācijas projektu, jo tas neatbilda Publisko iepirkumu likuma prasībām un Ekonomikas ministrijas kā pasūtītāja definētajām vajadzībām. Pēc sarakstes un vairākām tikšanām ar komandītsabiedrību par trūkumu novēršanu, sākotnēji izstrādātais iepirkumu dokumentācijas projekts tika nedaudz pilnveidots un daļa trūkumu novērsti.

Izprotot, ka šāds projekts joprojām neatbilst visām Publisko iepirkumu likuma prasībām un Ekonomikas ministrijas kā pasūtītāja definētajām vajadzībām, Ekonomikas ministrijai īsā laikā bija jāatrod iespēja un jāmobilizē tās personāla resursi iepirkuma dokumentācijas projekta labošanai un precizēšanai, kas objektīvi kavēja nekavējoties izsludināt nepieciešamās iepirkumu procedūras.

Šobrīd ar komandītsabiedrību risinās sarakste par konsultāciju pakalpojuma pieņemšanu un apmaksu, kurus Ekonomikas ministrija neuzskata par veiktu savlaicīgi un labā kvalitātē, un līdz ar to neuzskata par apmaksājamu pilnā apmērā saskaņā ar Projektēšanas līgumu.

Saskaņā ar komandītsabiedrības „Expo 2015” valdes locekļa Ģirta Majora iesniegto ziņojumu par dažādo līgumsaistību apjomu līgumu pārtraukšanas gadījumā uz 2015.gada 19.decembri (ar atrunu, ka ziņojums nav pilnīgs), šādu saistību apjoms ir 358 289,16 *euro*, tai skaitā saistības pret darbiniekiem, administratīvās saistības, saistības pret pakalpojumu sniedzējiem, radošās saistības un projektēšanas izmaksas. Jāņem vērā, ka šo informāciju nepieciešams izvērtēt, lai noskaidrotu šo finansiālo saistību prasījuma pamatotību pret Ekonomikas ministriju.

**8. Pieaugošās un atsevišķos gadījumos joprojām neprognozējamās izmaksas**

**8.1. Pamatu izbūve**

Ņemot vērā Expo izstādes teritorijas ļoti ierobežoto platību un sagaidāmās problēmas ar loģistiku laikā, kad vairāk kā 50 valstis vienlaicīgi veiks būvdarbus, Expo Organizators noteica, ka visu valstu paviljonu būvlaukumos zemes darbiem (pamatu izbūvei) jābūt pabeigtiem līdz vasaras beigām (septembrim). Tādējādi tām valstīm, kuras līdz vasaras sākumam vēl nebija veikušas savas būvniecības iepirkumu procedūras, bija obligāti jāslēdz līgums par pamatu izbūvi ar pašu Expo Organizatoru, kurš darba uzdevumu tālāk deleģēja centralizētā iepirkumā uzvarējušai Itālijas būvfirmai

Expo Organizatora finanšu piedāvājums sastādīja 172 512,86 *euro*. Latvijas paviljona projekta ekonomiskās daļas aprēķini paredz, ka pamatu plātnes izbūves izmaksas varētu būt ap 113 419 *euro*, līdz ar to šajā pozīcijā veidojās 59 093,86 *euro* sadārdzinājums. Šajā gadījumā sadārdzinājums ir uzskatāms par attaisnojamu, jo pamatu izbūve jau pirms būvniecības iepirkuma ir devusi iespēju ietaupīt laiku pārējo paviljona būvniecības darbu veikšanai.

**8.2. Paviljona konstrukciju sadārdzinājums Expo Organizatora prasību dēļ**

Saņemot no Expo Organizatora paviljona projektēšanas uzdevumu un iepazīstoties ar normatīvajiem aktiem tika konstatēts, ka uz paviljonu attiecas visi normatīvi, kādi ir spēkā jebkurai sabiedriskai ēkai kā ilgtermiņa būvei, kaut arī sākotnēji izmaksas tika plānotas paviljonam kā īslaicīgas lietošanas pagaidu būvei.

Ņemot vērā šīs jaunās prasības, bija jāņem vērā iespējamā seismiskā iedarbība uz ēkas konstrukcijām, paaugstinātas ugunsdrošības, kā arī klimata un vides pieejamības prasības.

Expo Organizators arī noteica sarežģītākus energoapgādes nosacījumus: ierobežotu paviljonam atvēlēto elektrisko jaudu, kā arī vidējā sprieguma (23 kV) pieslēgumu, kas radīja nepieciešamību un izvēlēties energoefektīvākas un līdz ar to arī dārgākas iekārtas.

Saskaņā ar Projektētāja sniegto vērtējumu, būvizmaksu sadārdzinājums šo iemeslu dēļ vērtējams ap 20-25% no projekta izmaksām, jeb 320 000 – 400 000 *euro* robežās.

**8.3. Expo Organizatora noteiktās prasības pēc vairākiem Itālijā sertificētiem speciālistiem projektēšanas un būvniecības fāzē**

Organizatora savlaicīgi nepublicētās un līdz ar to iepriekš neplānotās prasības pēc dažādu Itālijā sertificētu būvspeciālistu obligātas iesaistīšanas gan projekta izstrādes un saskaņošanas posmā, gan arī būvniecības procesa laikā ir radījušas projekta sadārdzinājumu 50 000 – 60 000 *euro* robežās. Ekonomikas ministrija ir norādījusi Expo organizatoriem, ka šādi sadārdzinājumi ir iepriekš neplānoti un nesamērīgi, kā arī tie var negatīvi ietekmēt projekta kopējo realizēšanu.

**8.4. Būvizmaksu pieaugums Milānā saistībā ar sarežģīto būvfirmu akreditācijas procesu un lielo pieprasījumu**

Expo Organizators citā starpā ir paredzējis komplicētu akreditācijas prasību visiem būvuzņēmumiem, kuriem nepieciešams veikt darbus Expo teritorijā. Šī procedūra, kas tiek veikta sadarbībā ar Milānas prefektūru, un saskaņā ar citu valstu pārstāvju sniegto informāciju nereti pārsniedz 3-4 nedēļas, tiek piemērota ne tikai paviljona ģenerāluzņēmējam, bet arī jebkuram apakšuzņēmumam arī tad, ja tas ierodas veikt īstermiņa montāžas vai uzstādīšanas darbus. Bez tam, Organizators patur iespēju arī atteikt akreditāciju, ja pārbaužu rezultātā tiek konstatēts, ka caur konkrēto uzņēmumu, tā amatpersonām vai to ģimenes locekļiem varētu notikt organizētās noziedzības grupējumu iesaistīšanās Expo objektu būvniecībā. Līdz ar to neakreditētu piegādātāju izmantošana rada nopietnus kavējumu riskus, kā rezultātā jau akreditētie uzņēmumi palielina savu pakalpojumu cenas. Ekspertu vērtējumā pakalpojumu cenu pieaugums salīdzinot ar pagājušo gadu veido 30-40% atkarībā no konkrēto pakalpojumu specifikas.

**9. Būvniecības iepirkums**

Ekonomikas ministrija būvniecības iepirkumu Nr. EM 2014/75- paātrinātu slēgto konkursu „Latvijas ekspozīcijas starptautiskajā izstādē "Expo Milano 2015" paviljona būvniecība, apsaimniekošana un demontāža” (kandidātu atlasi) izsludināja š.g. 19.septembrī, ar pieteikumu iesniegšanas termiņu 2014.gada 30.septembris. Informācija par konkursu tika publicēta Ekonomikas ministrijas un Iepirkumu uzraudzības biroja interneta vietnēs, nosūtīta medijiem, kā arī dažādiem Itālijas būvuzņēmējiem. Kopumā pa dažādiem kanāliem par Latvijas paviljona būvniecības iepirkumu tieši tika informēti vismaz desmit būvuzņēmēji Latvijā un Itālijā.

Vienlaicīgi ar informāciju par iepirkumu Ekonomikas ministrija uzaicināja visus interesentus ierasties uz ieinteresēto pretendentu sanāksmi, kura notika š.g. 25.septembrī. Pēc vairāku kandidātu argumentēta lūguma un ar mērķi saņemt vairākus, izvirzītajām prasībām atbilstošus un ekonomiski pamatotus piedāvājumus, tika pieņemts lēmums pagarināt pieteikumu iesniegšanas termiņu līdz 2014.gada 8.oktobrim.

Pieteikumu atvēršanas sanāksmē 8.oktobrī tika konstatēts, ka ir iesniegti divu kandidātu pieteikumi: SIA „RBSSkals Būvvadība” un Paolo Beltrami S.p.A. Tika uzsākta iesniegto dokumentu pārbaude, kuras ietvaros tika pieprasīta precizējošā informācija par iesniegtajiem dokumentiem abiem kandidātiem, veikta Publisko iepirkumu likumā noteikto 39.1 panta izslēgšanas nosacījumu pārbaude, papildus pieprasot vienam no kandidātiem informāciju no Itālijas atbildīgajām institūcijām izslēgšanas nosacījumu pārbaudei. Ņemot vērā, ka daudzi no kvalifikācijas dokumentiem abu kandidātu pieteikumos ir izsniegti Itālijā, dokumentu pārbaude prasīja ilgāku laiku.

Š.g. 13.novembrī iepirkuma komisija pieņēma lēmumu uzaicināt iesniegt piedāvājumus abus pretendentus: SIA „RBSSkals Būvvadība” un Paolo Beltrami S.p.A. (ar apakšuzņēmumu SIA „Baumeister”), nosakot 2014.gada 28.novembri kā piedāvājumu iesniegšanas termiņu. No pretendentiem tika saņemtas vēstules ar kopumā 45 jautājumiem, uz kuriem visiem tika sniegtas izvērstas atbildes pēc būtības. Pēc vairāku kandidātu argumentēta lūguma, ņemot vērā iesniegtos precizējošos jautājumus par piedāvājuma iesniegšanu un ievērojot Publisko iepirkumu likuma prasības, piedāvājumu iesniegšanas termiņš tika pagarināts līdz 2014.gada 3.decembrim.

3.decembrī notika piedāvājumu atvēršanas sanāksme, kurā tika konstatēts, ka piedāvājumus iesnieguši abi pretendenti. SIA „RBSSkals Būvvadība” piedāvātā kopējā līgumcena ir 6 029 304,67 *euro* (bez PVN), savukārt Paolo Beltrami S.p.A. piedāvātā kopējā līgumcena ir 6 221 437,45 *euro* (bez PVN).

Pēc pretendentu tehnisko piedāvājumu izvērtēšanas iepirkumu komisija konstatēja, ka abu pretendentu piedāvājumi neatbilst tehniskās specifikācijas prasībām. Atbilstoši Publisko iepirkumu likuma prasībām, š.g. 5.decembrī tika pieņemts lēmums izbeigt iepirkumu Nr. EM 2014/75 bez rezultāta.

Tajā pašā sēdē tika pieņemts lēmums uzaicināt abus pretendentus uz sarunu procedūru, nosakot maksimālo iepirkuma summu. Kā gala termiņš jaunā piedāvājuma iesniegšanai tika noteikts 2014.gada 11.decembris plkst. 16:00.

Ņemot vērā piedāvāto līgumcenu nesamērīgumu ar prognozētajām izmaksām un pieejamo finansējumu, nekavējoties tiek uzsākta tirgus izpēte, lai noskaidrotu alternatīvās iespējas uzbūvēt paviljonu nepieciešamajā termiņā un ierobežotā finansējuma apstākļos.

Lai skaidrotu sarunu procedūras prasības un norisi, kā arī nodrošinātu ātru un kvalitatīvu piedāvājumu iesniegšanu, abi pretendenti tika uzaicināti uz informatīvu sanāksmi š.g. 9.decembrī, kuras ietvaros Ekonomikas ministrija ar kandidātiem apsprieda prasības kandidātiem jauna tehniskā un finanšu piedāvājuma iesniegšanai maksimālās iepirkuma summas robežās, kas atbilst Ekonomikas ministrijas iepriekš plānotajām izmaksām un noteikta sarunu procedūras nolikumā.

Sanāksmes laikā no kandidātiem izskanēja bažas par to, ka tie iespējams neiesniegs jaunus piedāvājumus sarunu procedūras ietvaros, jo neveicot izmaiņas pasūtītāja prasībās un tehniskajā specifikācijā nav iespējams iekļauties maksimālās iepirkuma summas robežās. Vienlaikus abi kandidāti apliecināja, ka saskata konkrētas projekta būvniecības izmaksu samazināšanas iespējas, mainot tehniskās specifikācijas nosacījumus. Savukārt Ekonomikas ministrija pauda viedokli, ka atbilstoši Publisko iepirkumu likumam, tā sarunu procedūras ietvaros nav tiesīga būtiski mainīt tehniskās specifikācijas prasības.

Kandidāti tika informēti, ka, ja neviens no tiem nebūs iesniedzis sarunu procedūras dokumentācijas nosacījumiem atbilstošu piedāvājumu, arī sarunu procedūra atbilstoši Publisko iepirkumu likumam tiks izbeigta bez rezultāta. Kandidāti izteica gatavību iesniegt piedāvājumus ārpus sarunu procedūras, kas nebūtu ierobežoti ar iepirkuma prasībām, vienlaikus būtu maksimāli pietuvināti Ekonomikas ministrijas finanšu iespējām. Kandidāti izteica gatavību kopīgi ar projekta autoriem izvērtēt iespējas samazināt izmaksas uz projekta un tehniskās specifikācijas vienkāršošanas rēķina.

Sarunu gaitā kandidāti atzina, ka, kaut arī termiņi ir saspringti, projektu ir iespējams realizēt bez nokavējuma pie nosacījuma, ka līgumi tiek noslēgti līdz š.g. 22.decembrim.

Līdz 2014.gada 11.decembra plkst. 16:00 abi kandidāti iesniedza Ekonomikas ministrijai vēstules ar apliecinājumu par atteikšanos piedalīties sarunu procedūrā Nr. EM 2014/111. Iepirkumu komisijas sēdē 11.decembrī tika pieņemts lēmums izbeigt sarunu procedūru bez rezultāta.

Ņemot vērā arī šajā informatīvajā ziņojumā iepriekš minēto faktu, ka, veicot publisko iepirkumu procedūras līdz šim Ekonomikas ministrijai nav izdevies noslēgt līgumu ar būvuzņēmēju, bet jauna atkārtota iepirkuma organizēšana nav objektīvi iespējama, Ekonomikas ministrija aicināja Ministru kabinetu atļaut Ekonomikas ministrijai piemērot Publisko iepirkumu likuma 3.panta trešās daļas 2.punktā minēto izņēmumu, par ko 2014.gada 16.decembrī tika pieņemts lēmums.

**10. Situācija ar projekta budžetu**

Saskaņā ar MK 2013.gada 19.marta sēdes protokola Nr.15 40.§. 2.punktu projekta realizācijai no 2014. līdz 2016.gadam paredzēts sekojošs finansējums no valsts budžeta (pa gadiem):

1. 2014.gadam – 1 333 231 *euro*, galvenokārt paviljona projektēšanai, būvniecībai un ekspozīcijas sagatavošanai un komunikācijai;
2. 2015.gadam – 3 941 355 *euro*, galvenokārt paviljona būvniecībai un iekārtošanai, Latvijas dalības izstādē nodrošināšanai, marketingam un komunikācijai, kultūras programmai;
3. 2016.gadam – 165 907 *euro*, galvenokārt paviljona nojaukšanai un administratīviem izdevumiem.

Atbilstoši ar KS „Expo 2015” noslēgtajiem Projektēšanas un Producēšanas līgumiem plānotās kopējās izmaksas uz trijiem gadiem ir 3 301 575 *euro*, tai skaitā PVN 533 662 *euro*.

Projekta vadības izmaksas Ekonomikas ministrijas rīcībā uz trijiem gadiem ir 730 787 *euro* ar sekojošu plānoto sadalījumu:

1. Projekta vadība (atalgojums, komandējumi, utt.) 313 032 *euro*;
2. Būvuzraudzība, loģistika, paviljona komunālie maksājumi, prezentācijas izdevumi u.c., kopā 144 564 *euro*;
3. Neparedzētie izdevumi 273 191 *euro*.

Paviljona būvniecībai, iekārtām, mēbelējumam, apsaimniekošanai un nojaukšanai (turpmāk – būvniecībai) kopā atliek 1 692 705 *euro*. No tiem 172 513 *euro* ir jau rezervēti paviljona pamatu izbūvei, par ko ir noslēgts līgums ar Milānas Expo, līdz ar to esošā finansējuma ietvaros būvniecībai atliek 1 520 192 *euro*. Ņemot vērā ADUNIC AG būvniecības piedāvājumu 2 992 104 *euro* tas projekta kopējās izmaksas palielinātu līdz 7 196 967 *euro*.

Laika posmā kopš 3.decembra Ekonomikas ministrija ir veikusi komunikāciju ar būvuzņēmējiem, kuri jau strādā Expo teritorijā, būvējot citu valstu paviljonus, un par kuriem ir pozitīvas atsauksmes no klientiem. Vienlaicīgi Ekonomikas ministrija kopīgi ar Projektētāju ir izvērtējusi dažādas iespējas samazināt projekta apjomu, nemainot paviljona konceptuālo ieceri.

Viena no izmaiņām ar būtiskāko ietekmi uz projekta izmaksām ir atteikšanās no paviljona atkārtotas izmantošanas, to no jauna uzbūvējot Latvijā. Projektētāja aprēķini rāda, ka Latvijas paviljona otrreizēja uzbūvēšana Latvijā izmaksātu vismaz 1 000 000 *euro*. Šo summu veido galvenokārt to konstrukciju un iekārtu aizvietošana, kuras nav iespējams demontēt bez sabojāšanas, jaunu pamatu izbūve, projekta pielāgošana Latvijas klimatiskajiem apstākļiem un montāžas izmaksas.

Ministru kabinets 2014.gada 16.decembra sēdē izskatīja Ekonomikas ministrijas sagatavoto informatīvo ziņojumu „Par „Expo Milano 2015” projekta īstenošanu”. Sēdē tika pieņemts rīkojums Nr. 785 (prot Nr. 71 66. §) „Par „Expo Milano 2015”projekta īstenošanu”, kura 3.punkts paredzēja atbalstīt apropriācijas pārdali no Ekonomikas ministrijas budžeta apakšprogrammas 29.01.00 „Naftas produktu rezervju uzturēšana” 903 000 euro apmērā uz Ekonomikas ministrijas budžeta programmu 28.00.00 „Ārējās ekonomiskās politikas ieviešana”, palielinot ilgtermiņa saistības 903 000 *euro* apmērā 2014.gadā, lai nodrošinātu avansa maksājumu par „Expo Milano 2015” izstādes paviljona celtniecību, un 6.punkts paredzēja finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 4.punktā minēto apropriācijas pārdali un pēc Saeimas Budžeta un finanšu (nodokļu) komisijas atļaujas saņemšanas veikt apropriācijas pārdali.

Saeimas Budžeta un finanšu (nodokļu) komisija ar 2014.gada 18.decembra vēstuli ir informējusi Ministru kabinetu, kā arī finanšu un ekonomikas ministrus, ka tā š.g. 18.decembra sēdē ir iepazinusies ar Finanšu ministrijas vēstuli Nr. 2-7-02/7243 „Par apropriācijas pārdali”, kas tika iesniegta Saeimā 17.decembrī, un iebilst vēstulē minētās apropriācijas pārdalei, vienlaikus informējot, ka gadījumā, ja tiks iesniegta papildus detalizēta informācija par „Expo Milano 2015” projekta īstenošanu, tai skaitā, skaidrojums par projekta tālāku attīstību, kā arī izvērtējums rīcībai ar valsts budžeta līdzekļiem, var tikt sasaukta Budžeta un finanšu (nodokļu) komisijas sēde un apropriācijas pārdale atkārtoti var tikt izskatīta, ievērot likumā „Par valsts budžetu 2014.gadam” noteikto termiņu.

**11. Latvijas „Expo Milano 2015”projekta pārtraukšana**

Kā viens no iespējamiem risinājumiem ir Latvijas Expo projekta pārtraukšana, paziņojot Expo Organizatoram, ka Latvija izstādē nepiedalīsies.

„Expo Milano 2015”projekta pārtraukšanas sekas

1. Izdevumi.

Kopējās veiktās un no pastāvošajām līgumsaistībām izrietošās projekta izmaksas sastāda 1 732 685 *euro*, no kurām uz 2014.gada 19.decembri ir izmaksāti 1 237 010 euro. Pastāvošo līgumsaistību segšanai būs nepieciešami 495 675 *euro*, bez tam papildus būs jāveic arī pašlaik nekonkretizēti maksājumi par juridiskajiem pakalpojumiem.

Parakstot Expo izstādes dalības līgumu, Latvija uzņēmusies saistības piedalīties Milānas izstādē, saviem spēkiem uzbūvējot paviljonu, nodrošinot tā pieejamību apmeklētājiem izstādes laikā un lietošanā saņemto apbūves gabalu pēc izstādes beigām nodot organizatoram tādā pašā stāvoklī, kādā tas tika saņemts. Līguma summa par jau izbūvētajiem pamatiem veido 172 512,86 *euro* no kuriem ir samaksāti 138 010,29 *euro*. Izbūvēto pamatu nojaukšana, ja to darītu Expo Organizatora būvfirma, saskaņā ar spēkā esošo piedāvājumu maksātu vēl papildu 96 802,37 *euro*. Augstāk minētās izmaksas kopā sastāda 269 315,23 *euro*.

Uz 2014.gada 19.decembri ar komandītsabiedrību „Expo 2015” noslēgto līgumu ietvaros veikti, pieņemti un apmaksāti darbi par šādām summām:

1. projektēšanas līgums: 179 281,93 *euro*;
2. producēšanas līgums: 811 151,78 *euro.*

Ar komandītsabiedrību „Expo 2015” noslēgto projektēšanas un producēšanas līgumos ir atrunāta līgumu izbeigšana pēc pasūtītāja iniciatīvas, par to informējot izpildītāju vismaz 30 dienas pirms līguma pārtraukšanas, ja pasūtītājam ir zudusi nepieciešamība pēc attiecīgajiem pakalpojumiem. Šajā gadījumā pasūtītājam ir pienākums samaksāt vienīgi par faktiski veiktajiem un pieņemtajiem pakalpojumiem. Vienlaicīgi līgumos ir arī punkts, kurš paredz atsevišķa nodošanas un pieņemšanas akta sagatavošanu un apmaksu par to pakalpojumu daļu, kas sniegta līguma izbeigšanas brīdī. Ekonomikas ministrija apsver iespēju piedāvāt komandītsabiedrībai „Expo 2015” izbeigt līgumu īsākā termiņā, panākot pušu vienošanos par līguma izbeigšanu.

Saskaņā ar komandītsabiedrības „Expo 2015” valdes locekļa Ģirta Majora iesniegto ziņojumu par dažādo līgumsaistību apjomu līgumu pārtraukšanas gadījumā uz 2015.gada 19.decembri (ar atrunu, ka ziņojums nav pilnīgs), šādu saistību apjoms ir 358 289,16 *euro*, tai skaitā saistības pret darbiniekiem, administratīvās saistības, saistības pret pakalpojumu sniedzējiem, radošās saistības un projektēšanas izmaksas. Jāņem vērā, ka šo informāciju nepieciešams izvērtēt, lai noskaidrotu šo finansiālo saistību prasījuma pamatotību pret Ekonomikas ministriju.

Projekta īstenošanas laikā Ekonomikas ministrija ir izlietojusi līdzekļus 107 286 *euro* apmērā, tai skaitā atalgojumam, komandējumiem un ārpakalpojumiem. Par veikto paviljona nomas maksas aprēķina pakalpojumu SIA „Eiroeksperts” būs jāsamaksā 3620 *euro*, kā arī projekta īstenošanā iesaistīto ministrijas darbinieku atlīdzībai par decembri 3741 *euro*.

1. Ietekme uz valsts ārējo tēlu.

Dalība Expo paredzēta galvenokārt kā valsts reprezentācijas pasākums, iespēja demonstrēt sasniegumus un kompetenci ar izstādes tēmu saistītajās jomās, kas var sekmēt arī darījuma kontaktu attīstību starp Latvijas un citu valstu uzņēmējiem. Ja šobrīd tiktu pieņemts lēmums pārtraukt Expo projektu un atteikties no dalības Milānas izstādē, varētu ciest Latvijas ārējais tēls, taču to kompensētu dažādie uzņēmējdarbības vides pilnveidošanas pasākumi un Latvijas Investīciju un attīstības aģentūras organizētās eksporta veicināšanas aktivitātes. Latvijai kā Eiropas Savienības prezidējošai valstij Expo izstādes darbības laikā tiktu pievērsta pastiprināta uzmanība. Ar Luksemburgas Ārlietu ministriju ir sākotnēja vienošanās par iespēju, ka Luksemburga, kurai Expo izstādē nebūs sava paviljona, Latvijas paviljonā 2015.gada otrajā pusē varētu rīkot vairākus informatīvos seminārus.

Iespējamie ieguvumi:

1. Projekta pārtraukšanas gadījumā kopējā ietekme uz Latvijas valsts budžetu sastāda 5 464 282 *euro*, tai skaitā papildus nepieciešamais finansējums projekta turpināšanas gadījumā 1 471 900 *euro*.
2. 2015. un 2016.gada budžeta ietvarā plānoti 4 107 262 *euro*, no kuriem būs jāsedz uzņemtās līgumsaistības 495 675 *euro* apmērā. Līdz ar to iespējamais budžeta ietaupījums 2015.gadā ir 3 445 680 *euro* un 2016.gadā - 165 907 *euro*.
3. Valsts pārvaldes reputācijas stiprināšana. Pārtraucot Expo projekta īstenošanu, tiktu uzlabota valsts pārvaldes reputācija un uzticamība. Tiktu pārtraukta prakse piešķirt liela apjoma papildu valsts budžeta līdzekļus projektiem, kuru realizācija uzsākta pēdējā brīdī bez elastīgas iespējas izvēlēties pakalpojumu sniedzējus.
4. Iespēja piedalīties citās starptautiskajās izstādēs ārvalstīs un veikt citas uzņēmēju konkurētspējas un ārējās tirdzniecības veicināšanas aktivitātes.

**12. Nepieciešamā turpmākā rīcība**

1. Atcelt Ministru kabineta rīkojumu Nr. 785 (prot. Nr. 71 66. §) Par „Expo Milano 2015” projekta īstenošanu.
2. Uzdot Ekonomikas ministrijai veikt nepieciešamās darbības, lai pārtrauktu Latvijas Expo projektu:
	1. izbeigt līgumu ar „Expo Milano 2015” Organizatoru par Latvijas dalību izstādē,
	2. veikt pārrunas ar „Expo Milano 2015” par procedūrām un maksājumiem sakarā ar Latvijas dalības pārtraukšanu, lai nodrošinātu Latvijas saistību izpildi pret izstādes Organizatoru,
	3. izbeigt pakalpojumu līgumus Nr. EM 2013/57 A un Nr. EM 2013/57 B ar komandītsabiedrību „Expo 2015”,
	4. piesaistot neatkarīgu ekspertu, izvērtēt un iespēju robežās samazināt komandītsabiedrībai „Expo 2015” izmaksājamās summas par projekta ietvaros iesāktajiem darbiem, kuras nav pamatotas vai tieši attiecināmas uz projektu;
	5. izbeigt iepirkuma procedūras Nr. EM 2014/109 „Starptautiskās izstādes „Expo Milano 2015” Latvijas paviljona būvniecības procesa tehniskās uzraudzības veikšana” un Nr. EM 2014/114 „Būvuzraudzības pakalpojums Latvijas paviljona būvniecības darbiem „Expo Milano 2015”;
3. Ekonomikas ministrijai sadarbībā ar Finanšu ministriju līdz 2015.gada 1.martam sagatavot priekšlikumus par projekta atlikušā finansējuma izlietojumu.

Ekonomikas ministre D.Reizniece-Ozola

**Vīza:**

Valsts sekretārs M.Lazdovskis

23.12.2014 09:40

5286

R.Stafeckis, 67013295

Roberts.Stafeckis@em.gov.lv